Det nord og østlige Mariagerfjord er snart udtømt for steder, hvor man kan hente sin pakke fra Post Nord.

En gang om dagen kommer tre forskellige firmaer og bringer og henter pakken i Dagli’Brugsen i Øster Hurup. Indtil for nylig var det fra fire forskellige fragtfirmaer, men det er ikke længere, for i dag meldte PostNord ud, at de opsiger samarbejdet med omkring 200 dagligvarebutikker i hele landet. - Det er lidt sørgeligt, synes jeg. I og med at det er et statsejet firma, så skulle det jo gerne komme ud til hele landet, siger Hans Peter Brohus, der er brugsuddeler i Dagli’Brugsen i Øster Hurup. Det er blandt andet i mindre nordjyske byer som Veddum, Vester Hornum, Astrup, Birkelse, Gærum og altså Øster Hurup, at man snart ikke længere kan hente og sende pakker med Post Nord. - Der bliver en større forskel på yderområderne og de store steder. De store steder kan de sådan set gå ind til en to eller tre pakkeudleveringer, men det kan man ikke længere i Øster Hurup, siger Hans Peter Brohus. PostNord har mandag ikke ønsket at stille op til et interview, men i et skriftligt svar til TV2 Nord skriver de blandt andet følgende: - Under coronapandemien og nedlukningen af Danmark åbnede vi ekstraordinært flere hundrede nye udleveringssteder på grund af de mange pakker, men med den afmatning der lige nu er i økonomien, er det helt naturligt, at vi igen tilpasser antallet af udleveringssteder, lyder det i det skriftlige svar fra Helle Nielsen, der er chef for retail hos PostNord Danmark. Utilfredse borgere I det nord og østlige Mariagerfjord betyder dagens udmelding, at der fremover kun er to steder borgerne kan hente pakker fra Post Nord, og det falder ikke i god jord hos kunderne i Øster Hurup. - Jeg synes, at det er pisseirriterende, at man skal et andet sted at hente, hvis man skal have fra Post Nord, siger Inger Marie Sjørup, der er pensionist og bor i Øster Hurup. Hvis borgerne i Øster Hurup fremover vil have sendt en pakke med PostNord, skal de enten til Als eller Hadsund for at hente den eller længere væk i kommunen. - Jeg synes, at det er rigtig træls. Vi har jo over en lang årrække oplevet, at Post Nord forringer deres service, siger Pia Borlund, der bor i Øster Hurup, men arbejder i Oslo som professor. Får fortsat pakker i butikken Allerede i november blev DaligBrugsen i Øster Hurup advaret af Post Nord om, at de ville opsige samarbejdet i 2023, så de tog konsekvensen med det samme og stregede dem fra listen over pakkeselskaber i butikken. -  Når de ikke vil lege med os, så vil vi heller ikke lege med dem, lyder det fra brugsuddeleren Hans Peter Brohus. Men selvom Post Nord ikke længere kommer med pakker i Øster Hurup, så gør tre andre selskaber det altså fortsat. Kan kunderne ikke bare hente og bringe deres pakker med et andet firma? - Jo, til de fleste, men der er nogen som kun sender med Post Nord, og der kan de ikke vælge at få en herud til, svarer Hans Peter Brohus. Frygter flere følger trop Hos PostNord forklarer direktør Helle Nielsen, at virksomheden skruer op og ned for antallet af udleveringssteder afhængigt af, hvor mange pakker vi danskere sender. - Selvom vi nu lukker omkring 200 udleveringssteder, har vi stadig omkring 4.500 udleveringssteder fordelt over hele landet. Vi har flere udleveringssteder end vi havde ved udgangen af 2019 - og langt de fleste af de udleveringssteder, der er opsagt over de seneste måneder, ligger i de store byer, står der videre i det skriftlige svar fra Helle Nielsen. I Øster Hurup godt kan klare sig uden PostNord, men alligevel kan brugsuddeleren godt frygte, at PostNord ikke bliver de sidste, der forlader byen. - Når først den ene begynder at skære ned, så ser man som regel altid ringene i vandet efterfølgende, siger Hans Peter Brohus, der har været brugsuddeler i Dagli'brugsen i Øster Hurup siden 2015, hvor man i alle årene indtil nu har kunnet hente pakker fra PostNord i butikken.